title: Río Tacho
text: O Tacho (Tajo en castellano; Tejo en portugués) ye o río más largo d'a peninsula Iberica. Ye situato en o centro-ueste d'a peninsula Iberica, trescruzando as comunitatz autonomas d'Aragón (naixedero) Castiella-La Mancha (curso meyo), Extremadura (curso meyo-baixo) y Portugal (curso baixo).
  
  Naixe en os Monts Universals (comarca Sierra d'Albarrazín, provincia de Teruel), a 1.600 metros d'altaria y desemboca en l'Oceano Atlantico cerca de Lisbona formando lo estuario de mar d'a Palla (en portugués Mar da Palha). A longaria total d'o río ye de 1.008 km, 816 en territorio espanyol, en una longaria de 47 km se fa servir de muga entre Espanya y Portugal, y recorre a resta de 145 km en Portugal.
  
  Os prencipals afluents son o Jarama (con o suyo afluent o Manzanares), o Guadarrama, l'Alberche y l'Alagón por a dreita, o Guadiela, o Ibor y o Salor por a chucha. As prencipals poblacions por a on pasan son Aranjuez, Toledo, Talavera de la Reina, Cáceres, Alcántara, Santarém, Sacavém y Lisbona.
  
  O puent más largo sobre o río Tacho ye o puent Vasco da Gama (en Lisbona, Portugal) con un total de 17,2 km, lo que fa que sía tamién o puent más largo d'Europa.
  
  Toponimia 
  En tiempos d'os romanos se deciba TAGUS y en a Edat Meya en algarabía u arabe hispanico se deciba نهر تاجوس Wadi Tacho (transliterando a letra chim con o digrafo ch). A G present en o hidronimo latín GALLICUM d'o río Galligo esdevinió Al-Challiq en as cronicas d'o periodo musulmán andaluz.
   GALLICUS > Al-Challiq.
  
  Seguntes David Lopes y Ramón Menéndez Pidal n'este caso a G latina ha pasado ta chim arabe como en atros casos:
   TURGALIUM > *Truchillo (arabe hispanico) > Trujillo.
   TAGUS > Tacho (arabe hispanico) > Tajo.
  
  Cosa que no ye estrania porque lo contrario s'ha desvenito: en arabe echipciano a chim arabe se pronuncia como una G.
  
  En o desapareixito aragonés d'as comunidatz aragonesas s'escribiba Tajo d'alcuerdo con a representación d'o fonema africato xordo con grafía etimolochica. Por eixemplo en un texto de 1278 provinient d'a Senyoría d'Albarrazín quan Chuan Núnyez de Lara concede unas tierras a Domingo Pascual de Fridas:
  
  Fan mención d'a Vega de Tacho en aragonés en textos de zaguers d'o sieglo XIV relacionaus con o litichio territorial entre los concellos de Cuenca y Albarrazín por la suya posesión.
  
  Referencias
  
  Bibliografía 
   Prensa Diaria Aragonesa: Los ríos de Aragón. Ríos Mijares, Turia y Tajo. El Periódico de Aragón, Diputación General de Aragón, 2005, pp 40–42.